5 vas vir 'mensehandel' by bordele | Netwerk24
Altesaam 11 slagoffers van vermeende mensehandel is gered en vyf mans is in hegtenis geneem.
Die Valke het Sondag in 'n verklaring gesê hy het lasbriewe gehad om die twee gastehuise Birdsong B&B en Noble Guest House in Kerkstraat, Rustenburg, wat glo as bordele gebruik is, te deursoek. Die twee persele is gesluit. Nog 'n operasie het tot die sluiting van 'n huis in Kuruman gelei.
Luidens die verklaring is sewe slagoffers in Rustenburg – 'n Zambiër, 'n Zimbabwiër, drie slagoffers van Lesotho en twee Suid-Afrikaners – in Rustenburg gered. Nog vier Suid-Afrikaners is in Kuruman gered.
Die vroue, tussen 20 en 39 jaar oud, is as prostitute op die perseel gebruik nadat hulle glo deur die verdagtes gelok is met 'n belofte van werk.
"Die inhegtenisnemings van die vyf manlike verdagtes van tussen 28 en 46 jaar oud is deel van 'n jaarlange proaktiewe ondersoek na mensehandel vir seksuele uitbuiting in die twee dorpe," skryf brig. Hangwani Mulaudzi, Valke-woordvoerder, in die verklaring.
Daar is beslag gelê op 'n onbekende bedrag geld op al drie die persele. Daar is ook beslag gelê op kwitansieboeke en drie voertuie wat na bewering in die pleeg van 'n misdaad gebruik is.
Die vyf verdagtes wat vermoedelik deel van 'n misdaadsindikaat is, sal na verwagting Maandag in die landdroshowe in Rustenburg en Kuruman verskyn.